CELEX: 32018R1645
Language: ro
Date: 2018-07-13 00:00:00
Title: Regulamentul delegat (UE) 2018/1645 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează forma și conținutul care trebuie respectate pentru cererile de recunoaștere depuse la autoritatea competentă din statul membru de referință și pentru prezentarea de informații în notificarea Autorității Europene pentru Valori Mobiliare și Piețe (ESMA) (Text cu relevanță pentru SEE.)

5.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 274/36
               
            
         REGULAMENTUL DELEGAT (UE) 2018/1645 AL COMISIEI
         din 13 iulie 2018
         de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează forma și conținutul care trebuie respectate pentru cererile de recunoaștere depuse la autoritatea competentă din statul membru de referință și pentru prezentarea de informații în notificarea Autorității Europene pentru Valori Mobiliare și Piețe (ESMA)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 32 alineatul (9),
         întrucât:
         
                     (1)
                  
                  
                     Administratorul unui indice de referință situat într-o țară terță poate solicita recunoașterea în Uniune. În cererea de recunoaștere, administratorul respectiv trebuie să prezinte o imagine cuprinzătoare asupra măsurilor, politicilor și procedurilor pe care le-a stabilit pentru a îndeplini cerințele aplicabile prevăzute în Regulamentul (UE) 2016/1011. Obiectivul prezentului regulament este să asigure că autoritățile competente din întreaga Uniune primesc informații uniforme și coerente de la administratorii de indici de referință din țări din afara UE care depun o cerere de recunoaștere.
                  
               
                     (2)
                  
                  
                     Cererea de recunoaștere ar trebui să conțină informații referitoare la alegerea statului membru de referință, în temeiul articolului 32 alineatul (4) din Regulamentul (UE) 2016/1011, și la reprezentantul legal din statul membru de referință. Aceste informații ar trebui să permită autorității competente a statului membru de referință să se convingă că statul membru de referință a fost identificat în mod corect și că un reprezentant legal al administratorului dintr-o țară din afara UE este stabilit în statul membru respectiv și are competența de a acționa în conformitate cu Regulamentul (UE) 2016/1011.
                  
               
                     (3)
                  
                  
                     Pentru ca autoritatea competentă să evalueze dacă există conflicte de interese care decurg din interesele de afaceri ale proprietarilor solicitantului care ar putea afecta independența solicitantului și, prin urmare, exactitatea și integritatea indicelui de referință, solicitantul ar trebui să furnizeze informații cu privire la activitățile proprietarilor săi și la structura de proprietate a societăților sale mamă.
                  
               
                     (4)
                  
                  
                     Solicitantul ar trebui să pună la dispoziție informații privind componența, funcționarea și gradul de independență ale organelor sale de conducere, astfel încât autoritatea competentă să evalueze dacă structura de guvernanță corporativă garantează independența administratorului la calcularea indicelui de referință, precum și evitarea conflictelor de interese.
                  
               
                     (5)
                  
                  
                     În scopul evaluării modului în care sunt eliminate sau gestionate și divulgate conflictele de interese, solicitantul ar trebui să furnizeze autorității competente o explicație cu privire la modul în care sunt identificate, înregistrate, gestionate, atenuate, prevenite și remediate eventualele conflicte de interese.
                  
               
                     (6)
                  
                  
                     Pentru a-i permite autorității competente să evalueze pertinența și soliditatea structurii sale de control intern, a funcției sale de supraveghere și a cadrului său de responsabilitate, furnizorul solicitant ar trebui să prezinte autorității competente politicile și procedurile de monitorizare a activităților de furnizare a unui indice de referință sau a unei familii de indici de referință.
                  
               
                     (7)
                  
                  
                     Cererea de recunoaștere ar trebui să includă informații care să demonstreze că controalele privind datele de intrare, pe baza cărora sunt calculate criteriile de referință furnizate de solicitant, sunt adecvate pentru a asigura reprezentativitatea, exactitatea și integritatea acestor date.
                  
               
                     (8)
                  
                  
                     Pentru ca autoritatea competentă să fie în măsură să evalueze dacă indicii de referință furnizați de către solicitant sunt adecvați pentru a fi utilizați în continuare în Uniune sau pentru a fi utilizați în viitor în Uniune, urmărindu-se în ultima instanță includerea lor în registrul prevăzut la articolul 36 din Regulamentul (UE) 2016/1011, cererea de recunoaștere ar trebui să includă o listă a tuturor indicilor de referință furnizați de solicitant care sunt deja utilizați în Uniune sau care se dorește să fie utilizați în viitor în Uniune, precum și o descriere a acestora.
                  
               
                     (9)
                  
                  
                     Informațiile privind natura și caracteristicile indicilor de referință furnizați de solicitant sunt utile, acestea permițându-i autorității competente să determine dacă trebuie efectuată o evaluare a conformității cu cerințele aplicabile din Regulamentul (UE) 2016/1011 în ceea ce privește oricare dintre regimurile speciale aplicabile, indicii de referință bazați pe date reglementate și indicii de referință bazați pe mărfuri care nu se bazează pe date furnizate de contribuitori, dintre care majoritatea sunt entități supravegheate, astfel cum se prevede în Regulamentul (UE) 2016/1011.
                  
               
                     (10)
                  
                  
                     În cazul în care solicitantul consideră că unul sau mai mulți dintre indicii pe care îi furnizează este (sunt) semnificativ(i) sau nesemnificativ(i), acesta ar trebui să includă în cererea de recunoaștere informații privind gradul de utilizare a indicelui (indicilor) respectiv(i) în Uniune, astfel încât autoritatea competentă să poată evalua dacă s-a stabilit în mod corect clasificarea ca semnificativ sau nesemnificativ. Indicii de referință furnizați de solicitant care nu sunt încă utilizați în Uniune și care sunt incluși în cererea de recunoaștere deoarece se urmărește utilizarea lor potențială în Uniune sunt considerați, în conformitate cu articolul 3 alineatul (1) punctul 27 din Regulamentul (UE) 2016/1011, indici de referință nesemnificativi.
                  
               
                     (11)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe (ESMA).
                  
               
                     (12)
                  
                  
                     ESMA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor înființat în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2).
                  
               
                     (13)
                  
                  
                     Administratorii ar trebui să dispună de timp suficient pentru pregătirea cererilor și pentru asigurarea conformității cu cerințele prezentului regulament și cu standardele tehnice de reglementare menționate în anexă. Prin urmare, prezentul regulament ar trebui să se aplice după două luni de la intrarea sa în vigoare,
                  
               ADOPTĂ PREZENTUL REGULAMENT:
         
            Articolul 1
            Cerințe generale
            
               (1)   Un administrator situat într-o țară terță pune la dispoziție, atunci când depune o cerere de recunoaștere în temeiul articolului 32 din Regulamentul (UE) 2016/1011, informațiile enumerate în anexă.
            
            
               (2)   În cazul în care solicitantul nu furnizează una dintre informațiile solicitate, cererea trebuie să includă o explicație a motivului pentru care informația respectivă nu a fost furnizată.
            
         
         
            Articolul 2
            Formatul cererii
            
               (1)   Cererea de recunoaștere trebuie prezentată în limba oficială sau în una dintre limbile oficiale ale statului membru de referință, cu excepția cazului în care se prevede altfel în anexă. Documentele menționate la punctul 8 din anexă trebuie transmise într-o limbă uzuală în domeniul finanțelor internaționale ori în limba oficială sau în-una dintre limbile oficiale ale statului membru de referință.
            
            
               (2)   Cererea de recunoaștere trebuie transmisă prin mijloace electronice sau, dacă autoritatea competentă relevantă acceptă, pe suport de hârtie. Mijloacele electronice respective trebuie să asigure păstrarea caracterului complet, integral și confidențial al informațiilor în cursul transmiterii acestora. Solicitantul se asigură că fiecare document transmis identifică în mod clar cerințele specifice din prezentul regulament la care se referă.
            
         
         
            Articolul 3
            Informații specifice privind politicile și procedurile
            
               (1)   Toate politicile și procedurile instituite pentru a asigura conformitatea cu cerințele din Regulamentul (UE) 2016/1011 și descrise în cerere trebuie să conțină sau să fie însoțite de:
               
                           (a)
                        
                        
                           precizarea identității persoanei sau a persoanelor responsabile de aprobarea și menținerea politicilor și a procedurilor;
                        
                     
                           (b)
                        
                        
                           descrierea modului în care este monitorizată conformitatea cu politicile și procedurile și identitatea persoanei (persoanelor) responsabile de această monitorizare;
                        
                     
                           (c)
                        
                        
                           descrierea măsurilor care trebuie luate în cazul unei încălcări a politicilor și a procedurilor.
                        
                     
            
               (2)   În cazul în care face parte dintr-un grup, solicitantul poate prezenta, pentru a se conforma dispozițiilor de la alineatul (1), politicile și procedurile grupului din care face parte care se referă la furnizarea de indici de referință.
            
         
         
            Articolul 4
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 25 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 iulie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 171, 29.6.2016, p. 1.
         
            (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
      
      
         
            ANEXĂ
            
               Informațiile care trebuie furnizate într-o cerere de recunoaștere în temeiul articolului 32 din Regulamentul (UE) 2016/1011
            
            
               SECȚIUNEA A – INFORMAȚII PRIVIND PERSOANA CARE FURNIZEAZĂ INFORMAȚIILE ȘI REPREZENTANTUL SĂU LEGAL ÎN UNIUNE
            
            1.   INFORMAȚII GENERALE
            
                        (a)
                     
                     
                        Numele complet al solicitantului și identificatorul entității juridice (LEI).
                     
                  
                        (b)
                     
                     
                        Adresa sediului din țara în care se află solicitantul.
                     
                  
                        (c)
                     
                     
                        Forma juridică.
                     
                  
                        (d)
                     
                     
                        Site web, dacă există.
                     
                  
                        (e)
                     
                     
                        În cazul în care solicitantul este o entitate supravegheată în țara din afara UE în care se află, informații privind situația actuală în materie de autorizare, inclusiv activitățile pentru care este autorizat, denumirea și adresa autorității competente din țara din afara UE și link-ul către registrul acestei autorități competente, dacă este disponibil; în cazul în care există mai multe autorități responsabile cu supravegherea, se furnizează detalii privind domeniile de competență ale fiecăreia.
                     
                  
                        (f)
                     
                     
                        Descrierea activităților pe care desfășoară solicitantul în țările din UE și din afara UE, indiferent dacă acestea fac sau nu obiectul vreunui regim de reglementare financiară din UE sau din afara UE, care sunt relevante pentru activitatea de furnizare a indicilor de referință, împreună cu o descriere a locurilor în care se desfășoară aceste operațiuni.
                     
                  
                        (g)
                     
                     
                        În cazul în care solicitantul face parte dintr-un grup, structura grupului, împreună cu diagrama structurii de proprietate, care să evidențieze legăturile dintre societatea-mamă și filiale. Întreprinderile și filialele indicate în diagramă trebuie identificate prin denumirea lor completă, forma juridică și adresa sediului social și a sediului principal.
                     
                  
                        (h)
                     
                     
                        O declarație pe propria răspundere privind buna reputație, inclusiv detalii, dacă este cazul, cu privire la:
                        
                                    (i)
                                 
                                 
                                    procedurile de natură disciplinară anterioare sau în curs împotriva sa (cu excepția cazului în care sunt respinse);
                                 
                              
                                    (ii)
                                 
                                 
                                    orice refuz de acordare a autorizării sau a înregistrării de către o autoritate financiară;
                                 
                              
                                    (iii)
                                 
                                 
                                    orice retragere a autorizării sau a înregistrării de către o autoritate financiară.
                                 
                              
                  2.   REPREZENTANTUL LEGAL ÎN STATUL MEMBRU DE REFERINȚĂ
            
                        (a)
                     
                     
                        Documente care justifică alegerea statului membru de referință, prin aplicarea criteriilor prevăzute la articolul 32 alineatul (4) din Regulamentul (UE) 2016/1011.
                     
                  
                        (b)
                     
                     
                        În ceea ce privește reprezentantul legal stabilit în statul membru de referință, astfel cum este prevăzut la articolul 32 alineatul (3) din Regulamentul (UE) 2016/1011:
                        
                                    (i)
                                 
                                 
                                    numele complet;
                                 
                              
                                    (ii)
                                 
                                 
                                    funcția, în cazul unei persoane fizice, sau forma juridică, în cazul unei persoane juridice;
                                 
                              
                                    (iii)
                                 
                                 
                                    actul constitutiv, statutul sau alte documente constitutive, în cazul unei persoane juridice, și clarificări din care să reiasă dacă este supravegheat de o autoritate de supraveghere;
                                 
                              
                                    (iv)
                                 
                                 
                                    adresa;
                                 
                              
                                    (v)
                                 
                                 
                                    adresa de e-mail;
                                 
                              
                                    (vi)
                                 
                                 
                                    numărul de telefon;
                                 
                              
                                    (vii)
                                 
                                 
                                    confirmarea scrisă a faptului că reprezentantul legal are capacitatea de a acționa în numele solicitantului în conformitate cu articolul 32 alineatul (3) din Regulamentul (UE) 2016/1011;
                                 
                              
                                    (viii)
                                 
                                 
                                    detalii privind executarea funcției de supraveghere de către reprezentantul legal în ceea ce privește furnizarea de indici de referință care ar putea fi utilizați în Uniune;
                                 
                              
                                    (ix)
                                 
                                 
                                    numele, funcția, adresa, adresa de e-mail și numărul de telefon ale unei persoane de contact din cadrul reprezentantului legal.
                                 
                              
                  3.   STRUCTURA ORGANIZATORICĂ ȘI GUVERNANȚA
            
                        (a)
                     
                     
                        Structura organizatorică internă în ceea ce privește consiliul de administrație, comitetele conducerii superioare, funcția de supraveghere și orice alt organism intern care exercită funcții de conducere semnificative implicate în furnizarea unui indice de referință, inclusiv:
                        
                                    (i)
                                 
                                 
                                    mandatul acestora sau un rezumat al mandatului; și
                                 
                              
                                    (ii)
                                 
                                 
                                    aderarea la un cod de guvernanță sau la alte dispoziții similare.
                                 
                              
                  
                        (b)
                     
                     
                        Procedurile prin care se asigură că angajații unui administrator și orice altă persoană fizice ale cărei servicii sunt puse la dispoziția administratorului sau se află sub controlul administratorului și care sunt direct implicate în furnizarea unui indice de referință au competențele, cunoștințele și experiența necesare pentru îndeplinirea sarcinilor ce le sunt atribuite și își desfășoară activitatea respectând dispozițiile articolului 4 alineatul (7) din Regulamentul (UE) 2016/1011.
                     
                  
                        (c)
                     
                     
                        Numărul de angajați (temporari și permanenți) implicați în furnizarea unui indice de referință.
                     
                  4.   CONFLICTE DE INTERESE
            
                        (a)
                     
                     
                        Politicile și procedurile care abordează:
                        
                                    (i)
                                 
                                 
                                    modul în care sunt sau vor fi identificate, înregistrate, gestionate, atenuate, prevenite sau remediate conflictele de interese existente sau potențiale;
                                 
                              
                                    (ii)
                                 
                                 
                                    circumstanțele specifice care se aplică solicitantului sau unui anumit indice de referință furnizat de solicitant care ar putea fi utilizat în Uniune în legătură cu care este cel mai probabil să apară conflicte de interese, inclusiv în cazul în care se utilizează avize ale experților sau puteri discreționare în procesul de stabilire a indicelui de referință, în cazul în care solicitantul face parte din același grup cu un utilizator al indicelui de referință și în cazul în care furnizorul este un participant la piața sau realitatea economică pe care indicele de referință este destinat să o măsoare.
                                 
                              
                  
                        (b)
                     
                     
                        Pentru un indice de referință sau o familie de indici de referință, o listă a eventualelor conflicte de interese semnificative identificate, împreună cu măsurile de atenuare corespunzătoare.
                     
                  
                        (c)
                     
                     
                        Structura politicii de remunerare, cu precizarea criteriilor utilizate pentru stabilirea remunerației persoanelor implicate direct sau indirect în activitatea de furnizare de indici de referință.
                     
                  5.   STRUCTURA DE CONTROL INTERN, FUNCȚIA DE SUPRAVEGHERE ȘI CADRUL DE RESPONSABILITATE
            
                        (a)
                     
                     
                        Politicile și procedurile de monitorizare a activităților de furnizare a unui indice de referință sau a unei familii de indici de referință, inclusiv cele legate de:
                        
                                    (i)
                                 
                                 
                                    sistemele de tehnologie a informației;
                                 
                              
                                    (ii)
                                 
                                 
                                    gestionarea riscurilor, precum și o inventariere a riscurilor care pot apărea și care ar putea avea un impact asupra exactității, integrității și reprezentativității indicilor de referință furnizați sau asupra continuității activității de furnizare, împreună cu măsurile de atenuare corespunzătoare;
                                 
                              
                                    (iii)
                                 
                                 
                                    constituirea, rolul și exercitarea funcției de supraveghere, astfel cum este descrisă la articolul 5 din Regulamentul (UE) 2016/1011 și specificată în detaliu în standardele tehnice de reglementare adoptate în temeiul articolului 5 alineatul (5) din Regulamentul (UE) 2016/1011 (1) sau în principiile corespunzătoare privind indicii financiari de referință aprobate de Organizația Internațională a Comisiilor de Valori Mobiliare (IOSCO) la 17 iulie 2013 („principiile IOSCO privind indicii financiari de referință”) sau, după caz, în principiile privind agențiile de raportare a prețurilor la petrol aprobate de IOSCO la 5 octombrie 2012 („principiile IOSCO privind ARP”), inclusiv procedurile de numire, înlocuire sau înlăturare a persoanelor din funcția de supraveghere;
                                 
                              
                                    (iv)
                                 
                                 
                                    constituirea, rolul și funcționarea cadrului de control, astfel cum este descris la articolul 6 din Regulamentul (UE) 2016/1011 sau în principiile IOSCO corespunzătoare privind indicii financiari de referință sau ARP, inclusiv procedurile de numire, de înlocuire sau de revocare din funcție a persoanelor responsabile de acest cadru;
                                 
                              
                                    (v)
                                 
                                 
                                    cadrul de responsabilitate, astfel cum este descris la articolul 7 din Regulamentul (UE) 2016/1011 sau în principiile IOSCO corespunzătoare privind indicii financiari de referință sau ARP, inclusiv procedurile de numire, de înlocuire sau de revocare din funcție a persoanelor responsabile de acest cadru.
                                 
                              
                  
                        (b)
                     
                     
                        Planurile de urgență pentru stabilirea și publicarea unui indice de referință pe bază temporară.
                     
                  
                        (c)
                     
                     
                        Procedurile de raportare internă a cazurilor de încălcare a Regulamentului (UE) 2016/1011 de către cadrele de conducere, angajați și orice altă persoană fizică ale cărei servicii sunt puse la dispoziția furnizorului sau se află sub controlul furnizorului.
                     
                  6.   EXTERNALIZARE
            În cazul în care se externalizează o activitate care face parte din procesul de furnizare a unui indice de referință sau a unei familii de indici de referință:
            
                        (a)
                     
                     
                        acordurile de externalizare relevante, inclusiv acordurile privind nivelul serviciilor, care demonstrează conformitatea cu articolul 10 din Regulamentul (UE) 2016/1011 sau cu principiile IOSCO corespunzătoare privind indicii financiari de referință sau ARP, după caz;
                     
                  
                        (b)
                     
                     
                        detalii privind funcțiile externalizate, cu excepția cazului în care aceste informații sunt deja incluse în contractele relevante;
                     
                  
                        (c)
                     
                     
                        politicile și procedurile de supraveghere a activităților externalizate, cu excepția cazului în care aceste informații sunt deja incluse în contractele relevante.
                     
                  7.   CONFORMITATEA CU PRINCIPIILE IOSCO
            
                        (a)
                     
                     
                        Dacă este disponibilă, o evaluare, realizată de către un auditor extern independent, a conformității cu principiile privind indicii financiari de referință aprobate de Organizația Internațională a Comisiilor de Valori Mobiliare (IOSCO) la 17 iulie 2013 sau cu principiile privind agențiile de raportare a prețurilor la petrol aprobate de IOSCO la 5 octombrie 2012, după caz.
                     
                  
                        (b)
                     
                     
                        Dacă este disponibilă, în cazurile în care solicitantul face obiectul supravegherii, o certificare acordată de autoritatea competentă din țara din afara UE în care se află solicitantul, care să ateste conformitatea cu principiile IOSCO menționate la litera (a).
                     
                  8.   ALTE INFORMAȚII
            
                        (a)
                     
                     
                        Solicitantul poate furniza orice informație suplimentară relevantă pe care o consideră adecvată pentru cererea sa.
                     
                  
                        (b)
                     
                     
                        Solicitantul trebuie să prezinte aceste informații în maniera și forma stipulate de autoritatea competentă.
                     
                  
               SECȚIUNEA B – INFORMAȚII PRIVIND INDICII DE REFERINȚĂ
            
            9.   DESCRIEREA INDICILOR SAU A FAMILIILOR DE INDICI FURNIZAȚI SAU SUSCEPTIBILI DE A FI FURNIZAȚI CARE AR PUTEA FI UTILIZAȚI ÎN UNIUNE
            
                        (a)
                     
                     
                        O listă cu toți indicii de referință furnizați de solicitant care sunt deja utilizați în Uniune și, dacă este disponibil, numărul internațional de identificare a valorilor mobiliare (codul ISIN) aferent fiecăruia dintre aceștia.
                     
                  
                        (b)
                     
                     
                        Descrierea indicelui de referință sau a familiei de indici de referință furnizați care sunt deja utilizați în Uniune, inclusiv descrierea pieței sau a realității economice subiacente pe care indicele de referință sau familia de indici de referință este destinat(ă) să o măsoare, împreună cu indicarea surselor utilizate pentru furnizarea acestor descrieri, precum și descrierea contribuitorilor, dacă există, la indicele de referință sau la familia de indici de referință.
                     
                  
                        (c)
                     
                     
                        O listă cuprinzând toți indicii de referință care sunt destinați comercializării în scopul utilizării în Uniune, precum și codul ISIN corespunzător fiecăruia dintre aceștia, dacă există.
                     
                  
                        (d)
                     
                     
                        Descrierea indicelui de referință sau a familiei de indici de referință furnizați care sunt destinați comercializării în scopul utilizării în Uniune, inclusiv descrierea pieței sau a realității economice subiacente pe care indicele de referință sau familia de indici de referință este destinat(ă) să o măsoare, împreună cu indicarea surselor utilizate pentru furnizarea acestor descrieri, precum și descrierea contribuitorilor, dacă există, la indicele de referință sau la familia de indici de referință.
                     
                  
                        (e)
                     
                     
                        Orice document care dovedește că indicii de referință sau familiile de indici de referință descriși la literele (b) și (d) pot fi considerați indici de referință bazați pe date reglementate, în conformitate cu definiția de la articolul 3 alineatul (1) punctul 24 din Regulamentul (UE) 2016/1011, și, prin urmare, pot beneficia de exceptările prevăzute de articolul 17 alineatul (1) din regulamentul menționat.
                     
                  
                        (f)
                     
                     
                        Orice document care dovedește că indicii de referință sau familiile de indici de referință descriși la literele (b) și (d) pot fi considerați indici de referință bazați pe mărfuri, în conformitate cu definiția de la articolul 3 alineatul (1) punctul 23 din Regulamentul (UE) 2016/1011, și că nu se bazează pe date furnizate de contribuitori, dintre care majoritatea sunt entități supravegheate, împreună cu orice dovadă privind punerea în aplicare a cerințelor aferente regimului special prevăzute la articolul 19 și în anexa II la regulament sau a principiilor IOSCO corespunzătoare privind ARP.
                     
                  
                        (g)
                     
                     
                        Orice document care dovedește că indicii de referință sau familiile de indici de referință descriși la literele (b) și (d) pot fi considerați indici de referință bazați pe rata dobânzii, în conformitate cu definiția de la articolul 3 alineatul (1) punctul 22 din Regulamentul (UE) 2016/1011, împreună cu orice dovadă privind punerea în aplicare a cerințelor aferente regimului special prevăzute la articolul 18 și în anexa I din regulament.
                     
                  
                        (h)
                     
                     
                        Orice document care dovedește că datorită gradului de utilizare pe teritoriul Uniunii a unui indice de referință sau a unei familii de indici de referință, descris(ă) la litera (b), indicele de referință sau familia respectivă de indici de referință pot fi considerați indici de referință semnificativi, astfel cum sunt definiți la articolul 3 alineatul (1) punctul 26 din Regulamentul (UE) 2016/1011, fie ca indici de referință nesemnificativi, astfel cum sunt definiți la articolul 3 alineatul (1) punctul 27 din Regulamentul (UE) 2016/1011. Informațiile care trebuie furnizate sunt stabilite, pe cât posibil, pe baza dispozițiilor din Regulamentul delegat (UE) 2018/66 al Comisiei (2) în ceea ce privește evaluarea cuantumului nominal al instrumentelor financiare, altele decât instrumentele financiare derivate, a cuantumului noțional al instrumentelor financiare derivate și a valorii nete a activelor fondurilor de investiții care se referă la indici de referință din țări din afara UE, în cadrul Uniunii, inclusiv în cazul unei referințe indirecte la un astfel de indice de referință în cadrul unei combinații de indici de referință.
                     
                  
                        (i)
                     
                     
                        Motivele care stau la baza formulării de către administrator a unei cereri de a beneficia, pentru indicele de referință în cauză, de exceptările enumerate la articolul 25 alineatul (1), în cazul indicilor de referință semnificativi, și la articolul 26 alineatul (1), în cazul indicilor de referință nesemnificativi, din Regulamentul (UE) 2016/1011; informațiile trebuie prezentate, pe cât posibil, pe baza formularului stabilit în standardele tehnice de punere în aplicare adoptate în temeiul articolului 25 alineatul (8) și al articolului 26 alineatul (5) din Regulamentul (UE) 2016/1011 (3).
                     
                  
                        (j)
                     
                     
                        Informații privind măsurile prevăzute pentru tratarea corecțiilor la stabilirea sau publicarea unui indice de referință.
                     
                  
                        (k)
                     
                     
                        Informații privind procedura pe care urmează să o aplice furnizorul în cazul modificărilor aduse unui indice de referință sau în cazul încetării furnizării unui indice de referință, în conformitate cu articolul 28 alineatul (1) din Regulamentul (UE) 2016/1011 sau cu principiile IOSCO corespunzătoare privind indicii financiari de referință sau ARP, după caz.
                     
                  10.   DATE DE INTRARE ȘI METODOLOGIE
            
                        (a)
                     
                     
                        Pentru fiecare indice de referință sau familie de indici de referință, politicile și procedurile aplicate cu privire la datele de intrare, inclusiv cele legate de:
                        
                                    (i)
                                 
                                 
                                    tipul de date de intrare utilizate, prioritatea lor de utilizare și orice utilizare a puterii discreționare sau a unui aviz al experților;
                                 
                              
                                    (ii)
                                 
                                 
                                    orice proces menit să asigure că datele de intrare sunt suficiente, adecvate și verificabile;
                                 
                              
                                    (iii)
                                 
                                 
                                    criterii care stabilesc cine poate transmite date de intrare administratorului și procedura de selecție a contribuitorilor;
                                 
                              
                                    (iv)
                                 
                                 
                                    evaluarea datelor de intrare ale contribuitorului și procesul de validare a datelor de intrare.
                                 
                              
                  
                        (b)
                     
                     
                        Pentru fiecare indice de referință sau familie de indici de referință, în ceea ce privește metodologia:
                        
                                    (i)
                                 
                                 
                                    descrierea metodologiei, evidențiind principalele elemente ale metodologiei astfel cum sunt prevăzute la articolul 13 din Regulamentul (UE) 2016/1011 și specificate în detaliu în standardele tehnice de reglementare adoptate în temeiul articolului 13 alineatul (3) din Regulamentul (UE) 2016/1011 (4);
                                 
                              
                                    (ii)
                                 
                                 
                                    Politicile și procedurile, inclusiv cele legate de:
                                    
                                                —
                                             
                                             
                                                măsurile întreprinse pentru validarea și revizuirea metodologiei, inclusiv orice test sau test ex-post realizat;
                                             
                                          
                                                —
                                             
                                             
                                                procesul de consultare în cazul unei propuneri de modificare substanțială a metodologiei.
                                             
                                          
                              
                  
               (1)  Regulamentul delegat (UE) 2018/1637 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare pentru procedurile și caracteristicile funcției de supraveghere (a se vedea pagina 1 din prezentul Jurnal Oficial).
            
               (2)  Regulamentul delegat (UE) 2018/66 al Comisiei din 29 septembrie 2017 de completare a Regulamentului (UE) 2016/1011 al Parlamentului European și al Consiliului privind precizarea modului în care trebuie evaluate cuantumul nominal al instrumentelor financiare, altele decât instrumentele financiare derivate, cuantumul noțional al instrumentelor financiare derivate și valoarea netă a activelor fondurilor de investiții (JO L 12, 17.1.2018, p. 11).
            
               (3)  Regulamentul de punere în aplicare (UE) 2018/1106 al Comisiei din 8 august 2018 de stabilire a standardelor tehnice de punere în aplicare în ceea ce privește modelele pentru declarația de conformitate pe care administratorii unor indici de referință semnificativi și nesemnificativi trebuie să o publice și să o păstreze în temeiul Regulamentului (UE) 2016/1011 al Parlamentului European și al Consiliului (JO L 202, 9.8.2018, p. 9).
            
               (4)  Regulamentul delegat (UE) 2018/1641 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu informațiile care trebuie furnizate de administratorii indicilor de referință critici sau semnificativi în legătură cu metodologia utilizată pentru determinarea indicelui de referință și cu procedura de evaluare internă și de aprobare a metodologiei, precum și în legătură cu procedurile pentru modificarea substanțială a metodologiei (a se vedea pagina 21 din prezentul Jurnal Oficial).